khistorydata/jeongjo-sjw-relations huggingface dataset:
정조 22년 · 목
敎以幸行治道時田夫給復事狀啓雖已見之卿等皆登筵各陳所見水原留守徐有隣曰臣之淺見已悉於狀聞中而給價一款終涉苟簡恐不如計步給復之平均泒及永久無弊矣廣州留守洪檍曰本府適有治道錢措置者每有一年餘剩故計其步數分給此錢使之防其身役矣今則華城及始果二縣皆以給復爲定則事勢不可異同更爲給復田夫以爲歸一之地似好矣京畿監司李在學曰始興果川田夫給復事臣亦悉陳愚見於狀本中而華城旣以元結劃給則兩邑亦不必別爲區劃依華城例就元結劃給而十五步一負已與華留往復酌定矣今以優惠之聖念特軫分給之或少至勤下詢臣等敢不對揚萬一乎若以十步定爲一負計夫分給仍爲恒式則恐爲均施永惠之道矣敎以以給復一竝磨鍊果川始興則宮結中除給
정조 22년 · 강
遞工曹判書鄭民始
정조 22년 · 강
命抄啓文臣親試以春到記日爲之
정조 22년 · 강
命典牲署貢人犧牲喂養太添付事繕工監鴨島契貢人都下及打量代土事置之其用下草物隨卽從實入出給事嚴飭該曹拘皮弊貢人獺皮貢付之松商事置之嚴關松都灣府申明潛越之禁一體嚴飭於曆行節行小筆契貢人黃毛價磨鍊及柄竹甲竹折價事置之各司直甘之令後犯科官員嚴査論勘參皮契貢人鞍具所入進排還屬事置之紬苧兩廛市民進排依前擧行無得換作帽子廛市民無稅帽事置之申明到付平市署之法明知年年運致百隻然後準給二百隻縣房市民加設懸房事置之重推近日行公刑漢兩司堂上嚴禁禁隸輩侵漁之弊其餘都下冶匠中方鐵專屬事魚物廛綿子廛烟草廛衣廛乞禁亂廛事竝置之
정조 22년 · 목
備局啓言因貢布人詢瘼有草記稟處之命矣取見所懷則典牲署草契貢人等以爲本署犧牲喂養太一千七百餘石自前外受便作閑雜人之私物今番里牛留養省減之後貢利凋殘自丁巳條爲始作貢添府於渠貢使草太一體進排云該署喂養太果有外受作錢之例而所謂餘利各有歸屬則有難奪彼與此且此太與貢物條件各異添付渠貢云云不成事理置之繕工監鴨島契貢人以爲鴨島年年浦落所收草物比前半減每年進排少不下六七十萬束數十年來加用合爲累百萬束加用依考出數出給島缺處依打量代土充補草罷各處假家之後益無聊賴都下依兩長木貢人例定給云該貢人陳瘼已成年例而廟堂則請飭該曹該曹則仍而置之其在定民志之道有不可年年如此作一依違之政故兩長木契都下委折査問該曹則非因假家革罷而都下卽爲其內外各處以木進排之夥然設爲都下之法此非可以援例至於打量代土尤非可論惟是用下之隨卽從實入出給俾無年積歲加之弊最爲實政以此嚴飭該曹狗皮契貢人等以爲渠貢獺皮係是莫重御供與方物近因松商潛越竟致絕乏癸巳査得燕儈使之擔當矣數年前仍又中止獺皮之絕旣由松商則依癸巳已例付之松商之爲燕儈頭目者峻價擔當可爲奉公之緊徑云獺皮自是禁條只當嚴禁其潛越而已渠輩所謂付之松商云云便是敎猱升木決非廟堂許施之事且癸巳巳例卽渠輩私相付托則如是爲說尤極猥越置之各別嚴關於松都灣府申明潛越之禁一體嚴飭於曆行節行小筆契貢人等以爲近來黃毛騰踊戶曹受價落本爲一十兩造筆時供饋雜費亦爲二十兩工曹所管進排筆柄竹及頭甲竹價則自惠廳出給而渠貢進排筆則竹價白地擔當各處進排及大小文武科場進排筆爲數千餘柄而戶曹會減落本爲十分之九各該司不有定式直爲捧甘於貢人恣意濫用上項諸弊一一矯捄云黃毛價之磨鍊柄竹甲竹之不爲折價當初設契時必有參量事情非出勒令進排則到今煩徹實爲無嚴置之至於文武科場所入之數千柄云云若非虛張則在所當飭各司直甘之無所限節亦所當念此兩件另加申飭參皮契貢人等以爲渠等進排之物入於市弊自辛丑年移屬司僕寺後空失數千金產業將未免渙散特蒙支保還生之地云鞍具所入參皮等物之直爲都下於該寺非但防尾閭而節經費利於市者多損於契者少有不可鎖刻闊狹置之濟用監貢人等以爲紬苧兩廛物種換作於渠貢則萬萬行不得渠貢中有白鼎紬五同八升水紬九升水紬二同零以其紬品之精細貿取爲難今以廛人所貢水紬六同進排則十餘同細紬將何措備十二升白苧卽御衣襨所用以廛人之衆分排貿置十倍其數當其進排隨退隨進退餘之苧則用之於進獻歲弊私賣於市上渠等以何物役能致廣貿而設或廣貿餘苧則無可用可賣之道每年經費出給之中亦豈無可合於換作者乎從長變通俾便公私云元貢物種中加減計除固不害爲方便之策名雖同一苧紬升品各異則其所進排似或無怪其掣礙而外此可合換作之物有難率爾硬定令戶惠堂消詳便否從後稟處綿紬廛市民等以爲本廛水紬進排名色始自設廛之初而以有所重故入於魚鱗定例之中作等受價況自辛丑每年六月捧納三同事酌定已作惟正之貢而自戶曹革罷渠等所貢名色移給濟用監貢人以爲遺在計減之地以渠等無遺在之故見失傳守之基業特爲仍舊云苧布廛市民等以爲御衣襨次及內用十二升苧布乃是自古設始魚鱗作等之貢而自戶曹移屬於濟用監貢人以遺在換作相計遺在相計或有一貢之中互相計減之事以他貢計他貢之規絕未有也且濟用監貢人輩憑公營私亂貿亂賣則勢將罷市特蒙依舊安業之澤云紬苧兩廛之事皆是相關於濟用監貢人陳瘼中姑無可以別爲稟處帽子廛市民等以爲稅帽創出後特軫都民之難貿渠等之失業辛丑冬無稅帽二百隻劃給使之資生矣甲寅廟堂以公用之不足減爲一百隻而節行五十隻已賣於夏初皇曆五十隻臘月內絕無亟賜處分以免都民難貿之弊云當初無稅條二百隻劃給雖不明言其千隻以外近來銀路苟艱兩門出來多不過六七百隻則灣府公用每患難繼不得不百隻減給者此也又況該廛人不能以都中銀貨準數入送明白去來故灣府每以一竝出稅爲請以此論之則百隻無稅亦云幸矣今姑置之懸房市民等以爲渠等一年各項身役錢合爲一萬七千九百五十餘兩實難支保依廣禮橋例更設一懸房於往十里纛島之間得以資生且年前三司禁隸不得出入於各懸房事揭板矣自京兆謂以賣肉操縱忽皆收入則禁隸輩侵虐甚於前日還爲出給依前揭板以爲安業之地云加設懸房初非可論依前揭板之說萬萬無嚴所當科罪而係是無知之致今姑參酌禁隸輩法外侵漁之弊嚴飭法司使之別般操束都下治匠等以爲破鐵廛人攘奪渠等行用中方鐵恣意積峙任爲操縱故鐵價踊貴生涯沒策一依丁未判下劃付俾得樂生云丁未判下之後中方鐵買賣果爲專屬渠輩而通共以後事面頓異依前覆啓置之魚物廛綿子廛烟草廛衣廛市民等以爲亂廛勿禁後擧皆失業復舊資生云通共發賣非獨渠廛則每年呼籲極爲猥越而其中魚物廛市民則不但爲渠廛生理乃以宮底魚商之不爲來集爲言此不可不深加軫念而廛雖大小之異法無彼此之別請竝置之允之敎以駐輦通衢詢問疾若而及其決處別無蘇捄之可言則近於不誠所訴之猥越與否姑舍是就其中雖於一廛一貢須有出場之措處然後事面得當先從紬苧與帽契更爲指一稟處筆契貢契中各司直甘之說大關紀綱令有司堂上嚴査令後犯科官員草記勘罪今之禁吏非禁吏也飭敎之後又敢侵漁殊極痛駭近日行公刑漢兩司堂上從重推考後復若此亦令本館草記嚴飭又啓言紬苧兩廛市民之進排紬䇡其來已久作爲基業而自聞戶曹移換於濟用監元貢遺在之後恐失其業有此呼籲而別貿之移換元貢有違於貢之常法故戶惠堂相持尙未施行大抵元貢中遺在自惠廳方便計除可也而戶曹之直以市廛別貿換作於元貢絕無其例論以經常之法終涉苟艱兩廛紬苧依前擧行之意分付該曹帽子廛市民之必願準二百隻之數蓋出於當初劃給時未有指的於千隻之外也廟堂之減給百隻非但爲公用帽稅之見縮卽以其二百隻去來終欠別白有其名而無其實也渠輩若能準數運致京中散賣民間則其在爲廛民爲都民之道何必區區過慮於公用帽稅條之因此減縮而雖以今年言之帽隻形止初不到付於平市署至有自該署言送本司査問灣府之擧而亦無可憑今若更準二百隻則在廛民設或爲從中添利之資在都民則帽子之難貿當復如前今姑置之申明到付該署之法明知百隻之年年運致然後準給二百隻恐合事宜請以此分付灣府及平市署允之
정조 22년 · 강
以李致中爲分內局提調口傳也
정조 22년 · 강
以趙鎭寬爲都總管前望也
정조 22년 · 목
因寶劍望筒敎曰懸頉總管許遞令該曹口傳差出待下批牌招又因副總管望筒敎曰總管前望單子入之待下批待開門牌招察任以鎭寬批下
정조 22년 · 강
有政吏曹判書沈煥之參判李敬一參議蔡弘遠進
정조 22년 · 목
以蔡弘履爲工曹判書李彥植單付敦寧都正
정조 22년 · 강
命遣吏郞摘奸諸執事淸齋與否
정조 22년 · 목
祈穀大祭在再明也
정조 22년 · 강
命廟堂嚴飭嶺南湖南兩道道臣着意賙飢
정조 22년 · 목
全羅監司李得臣狀啓以爲道內尤甚金堤等九邑之次中高敞等二邑古羣山等二十一鎭堡公賑設行尤甚中扶安等三邑之次中羅州等十七處自願私賑谷城等七處亦以救急擧行之由前已馳啓見今歲籥將改民勢轉窮賙賑接濟不容少緩故飢民中無依賴最遑急之類先爲抄報之意列邑則嚴飭守宰各鎭則地方官眼同務從詳覈期無濫漏之弊別關知委各邑鎭一等飢口今纔停當報總故待春初卽爲開賑事行會飢口數爻開錄于後私賑二十一處則一依公賑式例使之着意擧行救急七處量宜抄執方便接濟而外此稍實邑尤甚面里間間飢困之類亦自各該邑一一抄出隨時濟救毋或有一民損瘠之患無論營邑鎭牧場之公賑私賑處歲前救急之節別加申飭皆已次第擧行而待其一齊報來條列陳聞公賑穀物則較量劃下元數節約分俵循次分饋而飢口穀數逐巡登聞計料○金堤郡飢民一千五百十七口古阜郡飢民一千五百四十六口臨陂縣飢民一千四百八十四口萬頃縣飢民一千二百八十二口咸悅縣飢民一千一百三十口沃溝縣飢民一千三百八十五口務安縣飢民一千四百四十七口興陽縣飢民二千八百三十七口龍安縣飢民六百七十九口高敞縣飢民一千二百十口興德縣飢民一千二百七十一口古羣山鎭飢民二百八十二口蛇渡鎭飢民三百十七口臨淄鎭飢民一百四十四口荏子島飢民三百八十六口蝟島鎭飢民四百二十五口古今島鎭飢民一百九十口馬島鎭飢民一百四十五口薪智島鎭飢民一百七十六口於蘭鎭飢民一百二十九口金甲島鎭飢民一百五口南▣浦鎭飢民一百十九口鉢浦鎭飢民一百七十八口呂島鎭飢民一百九十一口鹿島鎭飢民一百五十五口多慶浦鎭飢民一百十八口智島鎭飢民一百二口木浦鎭飢民一百二十七口格浦鎭飢民一百四十五口古突山鎭飢民二百四十五口黑山島鎭飢民三百四十五口興陽牧場飢民三百二十三口已上飢民二萬一百三十五口敎以方春民勢若不着意賙飢何以濟活乎列邑勤慢各別考察俾無一民之塡壑事令廟堂嚴飭兩道道臣
정조 22년 · 강
廣州府尹洪檍以親牙兵八哨作爲左右列龍仁振威軍移送水原之代以三田渡鎭軍官牙兵除出作哨左右部別將以附近邑守令差定事馳啓
정조 22년 · 목
狀啓以爲親牙兵十五哨內橫城一哨洪川一哨前已移屬於壯勇營果川一哨龍仁四哨合五哨四百十名及所屬安養釜谷慕賢道村險川等五屯竝爲移送水原府以餘存八哨作爲左右列磨鍊哨制部牙兵則龍仁所在在部後司左哨一百十七名振威所在右部後司把下二十七名前左哨二百三十五名合三哨一把下三百七十九名亦爲移送水原府其代以三田渡鎭牙兵二百五十名及軍官中一百二十九名除出作哨以充三哨一把下之數而所納身米依前仍屬於本鎭領率哨官二員則以前差本鎭牙兵哨官仍差把總一員哨官一員以本鎭附近居生可堪之人差定又狀啓以爲臣營所屬親牙兵移屬外餘存今爲八哨而自是大將親率牙兵只令已差出之各該哨官領率把總則永爲革罷部牙兵則以左右部竝與前中後營而入於五營之列者五營之內三營束伍已有所設置之營將而左右部牙兵則獨無管領之將揆以五營之制左右部別將不可不依前差出而京別將革罷之後勢將以附近邑守令差定管領以備五營之制左部別將以驪州牧使差定右部別將以利川府使差定恐合便宜請令廟堂稟處
정조 22년 · 강
領府事洪樂性陳箚乞寢社壇親享之命賜批不許
정조 22년 · 목
箚略曰雨勢終晝達宵一連霔下姑無霽意登降裸將之際不無霑服失儀之歎而矧復大雪曉下寒氣益峭此時觸冒動駕有欠保嗇之方慈殿慈宮之憂念當復如何哉伏乞特寢親祭之命仍遣大臣虔誠精禋批以知時好雨穀朝瑞雪爲三農萬民心竊爲喜將事之夕開霽昭朗更求之方寸之心香豈或命攝耶仍命遣史官傳諭
정조 22년 · 강
左議政蔡濟恭領敦寧金履素右議政李秉模聯箚乞寢社壇親享之命賜批不許
정조 22년 · 목
箚略曰春雪未晴間以霏微不但有霑服之慮此時玉體之勞動萬萬切悶伏乞亟收親行之命千萬幸甚臣等雖甚無似齋戒沐浴可以攝儀區區下情不敢自隱批以領府之批悉之卿等諒之仍命遣史官傳諭
정조 22년 · 강
藥院請寢社壇親享之命賜批不許
정조 22년 · 목
藥院啓言顧今寒事尙未暄解雨後倍覺湫濕此時勞動玉體親將祼薦實非大聖人節宣保嗇之方太廟享禮之因雨命攝亦有年前已例亟加三思特寢親享之命批以上辛前一日之瑞雪爲三農萬幸三軍之沾濕有未暇軫念矣
정조 22년 · 강
詣仁政殿親押祈穀大祭香祝仍詣社壇齋宿
정조 22년 · 목
敎曰二嚴後當詣仁政殿月臺親押三嚴則親押後入之該房知悉○具遠遊冠絳紗袍乘輿出協陽門詣仁政殿月臺降輿陞座親押祈穀大祭香祝乘輿出仁政門降輿陞輦出敦化門至社稷門外降輦乘輿入至北神門外降輿入西神門詣壇上奉審詣省器位省器詣省牲位省牲乘輿還入齋室
정조 22년 · 강
命社稷署提調金載▣越俸一等
정조 22년 · 목
親祭省牲器時不爲入參也
정조 22년 · 강
命差祭玉堂李羲甲尹悌東許遞令該曹口傳付軍職未肅拜玉堂牌招入直
정조 22년 · 강
命新除工判蔡弘履牌招
정조 22년 · 목
弘履違召命更爲牌招
정조 22년 · 강
副護軍李城輔因史官附奏乞解諭善之任不許仍諭卽爲上來
정조 22년 · 목
記注官金良倜書啓略曰臣伏奉聖諭傳諭于行副護軍李城輔所住處則以爲筵銜許解出於曲遂之至意欺慢重戾從此解脫瞻天攅頌怳若枯荄之逢陽春也竊伏念君令臣恭古今之通誼辨分定志聖賢之明訓惟斯二者宜乎竝行臣旣非巖穴自重之士則豈敢一向逋慢仰孤恩厚且胄筵講學正宜緝熙之工無少間斷而緣臣違命將致停撤臣之罪戾萬殞猶輕切欲扶曳癃尩卽速冒進仰請有司之勘定而第諭善之職乃朝家所以待文纓峻望林下宿德非如臣之至庸極陋所敢當也不當進而進謂之不恭臣雖無狀不恭之科何敢輕犯又自近日召旨以來揆分揣義進退俱阻惶駭悚懍之中宿病增劇神識昏迷常若暈倒以此形症末由自力臣若迫於嚴召壞其素守冒膺匪分則非但大有違於聖訓又非所以奉承我聖上陶鑄作成之化矣臣之不忠於是益大但恭竢嚴章而已計不敢出此倘蒙天地父母之恩亟解諭善之任收還偕來之命俾得以稍自安意收拾神精匍匐登程只以軍銜陪侍講綴則臣雖隕結尙何仰酬云矣臣伏承偕來之命姑爲仍留敎以觀此附奏於史官者庶幾有幡然之望側席傾佇喜豈容諭卿之欲進身者卽講銜也予所必致卿者亦爲是卿旣爲是任而承召則出肅於是任然後其進也有所執其說也有所據附奏云云過矣春意日日益暄此時政合登程卽爲上來事爾其更爲傳諭與之偕來
정조 22년 · 강
下御詩于參班諸臣命賡進
정조 22년 · 목
御製序曰躬詣社壇肅將祈穀祀事黍鼎若鍾鳴爲大有之徵而屢驗如期時且旣雨而雪萬樹生花社雨報年豐有宋人之詩而昔昌黎製辛卯雪詩以紀豐兆其歲果斗米三錢至今傳以爲奇事遂取辛年韻和之於辛日恭寓祝豊之誠又按月令春事之興輒祈農於戊元而今歲歲次戊午月屆元正第四亦云仍命諸享官賡之詩曰方壇牲幣又年祈百福由來頌式幾辛後秋功徵社雨戊元春事肅齋衣天時欲占犂星出地脈先瀜瑞雪飛鼎響更如鐘感理心香一瓣繞深幃
정조 22년 · 목
具冕服乘輿出齋室就版位行四拜禮詣盥洗位盥洗禮儀使禮曹判書李時秀導詣國社壇陞自北階詣神位前跪三上香進幣爵酒官吏曹判書沈煥之以幣進執幣獻幣授奠幣爵酒官吏曹參議蔡弘遠仍詣后土氏神位前上香奠幣如初次詣國稷壇及后稷氏神位前上香奠幣竝如上儀降復位各位捧俎官捧牲匣以入薦俎官上護軍鄭民始以次跪奠予陞詣國社壇行初獻禮大祝沈象奎配位大祝尹悌東次詣國稷壇初獻大祝李義甲配位大祝李存秀讀祝訖降復位亞獻官左議政蔡濟恭終獻官右議政李秉模行禮如儀行飮福望燎禮禮畢神位還奉時仍爲柢迎出壇門乘輿還入齋室改具遠遊冠絳紗袍乘輿出齋室至社壇大門外降輿乘輦入敦化門肅章門降輦乘輿由協陽門還內
정조 22년 · 강
遞未肅拜玉堂李翊模林漢浩李晴金銑尹永僖尹行直
정조 22년 · 강
知事趙鎭寬護軍金勉柱疏辭新資竝賜例批
정조 22년 · 강
司諫趙德潤以母病陳章歸鄕批許往護
정조 22년 · 강
命始興縣令除朝辭當日下送
정조 22년 · 강
遞工曹判書蔡弘履
정조 22년 · 강
飭未下直守令催促下送忠州營將令該曹口傳差出
정조 22년 · 강
遣史官問左議政蔡濟恭
정조 22년 · 목
敎曰社雨辛雪收捲亦叶願登降奠獻之際瞻昂天宇之昭朗牽牛之正中自不覺怡怡逞顏色何況黍鼎如鍾鳴其應自昔不忒降康之休若將取必爲八域三農彌切欣祝之誠此時卿以明年恰滿八耋之首相駿奔踧踖於霽餘凝沍公退起居勝常耶玆遣史官問卿宿來凡百
정조 22년 · 강
備局以筆契貢人進排事啓請首犯卽官等拿處不飭之該堂重推命還給多犯首犯之照訖進去史官等拿問嚴處
정조 22년 · 목
備局啓言謹依下敎査問於筆契貢人等處則所告內各司所用之筆例皆捧甘於戶工曹使之進排而吏兵曹間或捧甘每爲招致貢人無文跡直進排後始爲文移該曹成均館軍器寺四學則每當文武科及照訖講設場之時以優數進排之意一番捧甘後使貢人逐日待令陸續取用而軍器寺四學則減其所用實數報于該曹成均館則竝與文移而初不爲之自工曹只憑貢人所告而移文該曹故會減之時十減八九云年前度支之臣筵稟申飭之後凡係貢契物種各司所當先爲關由於戶曹酌定實入後始乃取用而或緣需用之緊急雖不得遲待該曹之磨鍊捧甘取用之規則初不敢違越而至於吏曹等諸衙門則或初無文跡直爲捧用於貢人或以優數等待之意一番知委入量進排而所用之數亦不明白文移使至殘貢人獨被其害揆以事體萬萬驚駭第以貢人等所抄納者觀之甲寅飭敎以後至于今因循襲謬無時不然則有難一一摘發論勘當該首犯郞官吏曹佐郞李明孚兵曹佐郞李敬心成均館學正鄭宗顯學錄康就昇軍器寺僉正權抑中學訓導黃萬齡東學訓導李台祥南學訓導劉弘九西學訓導金致龍竝令該府拿問處之下吏等令攸司各別嚴繩其時不飭之當該堂上吏曹判書沈煥之兵曹參判李益運大司成李晩秀軍器寺提調李敬懋竝從重推考此後則各貢進排物種雖有緊急需用無敢一邊捧甘一邊責納必待戶曹實入定數然後始爲取用而如有更踵前習不遵飭令之弊自該曹依年前定式隨現論勘該曹若或掩置則本司另加考察論罪之意申明分付敎以郞吏輩何足責乎無論此事他事事有關於違越受敎則卿等之聽之宜乎悚然而沁泄莫甚如卿等在廟堂有司之任者若此則各司堂上何論此等草記不欲賜批依歲前一草記還給多犯首犯之照訖進去史官等爲先拿問嚴處其餘勿論更觀前頭
정조 22년 · 강
命弘文提學待開門牌招
정조 22년 · 목
敎曰人日在明弘文提學待開門牌招
정조 22년 · 강
命明日親臨歲首犒饋時侍衛依前例磨鍊出宮門路亦依昨年例爲之
정조 22년 · 목
因寶劍望筒敎曰懸頉總管許遞令該曹口傳差出待下批寶劍望筒修正以入
정조 22년 · 목
三角山木覓山漢江祭在再明也
정조 22년 · 강
大司憲金載瓉避嫌乞遞賜批許之
정조 22년 · 목
避嫌略曰昨於社壇躬享身爲本署提擧失待於親省牲器之時至承越俸之命惶隕惡戲益無所措臣旣以憲官之長又爲提擧本署則尤當及時入參一以董察班聯一以管檢署務而臣生疏愚鈍全昧臺體錯謂以見帶臺職且以導駕則不可進參於享所行禮之班初不致審遽然徑退終自歸於違法壞禮之罪職忝法從之首顚錯至此以此情踪何可一刻抗顏於見職乎請命遞斥批以糾愆之地反有此做錯雖是久任之職事關莫重勢難例批依啓
정조 22년 · 강
還給兵曹能麼兒講不通官員等請罪草記
정조 22년 · 목
兵曹啓言去冬等能麼兒考講時都總經歷高厚鎭訓鍊主簿金鎭億武兼南燦部將高景濂等一次不通守門將洪命龍二次不通請竝依定式從重推考敎以去年之事今年何必追理乎此草記付之造紙署
정조 22년 · 강
以金翊休爲副總管崔重敎爲忠州營將竝口傳也
정조 22년 · 강
御春塘臺行歲首犒饋
정조 22년 · 목
具翼善冠袞龍袍陞座命除三班叩頭及陞壇節次承史閣臣侍衛諸臣及各領將宣饌軍兵犒饋如例予曰犒饋時山呼節次每多除之而近年則以祝崗之意連爲擧行矣今亦爲之
정조 22년 · 강
命承旨分詣受香所奉審摘奸
정조 22년 · 목
三角木覓漢江節祭在明也
정조 22년 · 강
召見藥院提調趙宗鉉及下直守令于春塘臺
정조 22년 · 강
命以來二月初二日獻陵幸行次詣顯隆園行禮
정조 22년 · 목
敎曰來月則春耕當始幸行取稟今日入之事分付該曹○禮曹啓言幸行取稟今日入之事命下矣今春展謁定於何陵而以何間推擇乎敎以嗣服後禮當卽謁而尙稽至今耿耿此心何嘗少弛且憶陪駕謁本陵亦已爲三十一年之久今年春幸當於獻陵行禮仍行親祭以念前後至來初擇吉而次詣顯隆園展謁親祭以此知悉出還宮及排站程道各日皆不過五六十里外方植炬除之園幸輦路外治道用民力處依近例皆以儲置米會減事分付○禮曹啓言春幸自念前後至來初擇入事命下矣令日官推擇則今正月十七日十八日來二月初二日俱吉云以何日定行乎敎以來初二日爲之當日果川縣晝停自西洞口詣陵所經宿翌日由東洞口遠于川晝停龍仁縣宿所翌日詣園所行禮還至華城行宮宿所留一日後翌日始興縣晝停還宮以此分付而自龍仁宿所依園幸定例爲之事皆自整理儀軌廳知悉擧行事分付
정조 22년 · 강
兵曹進幸行時軍令
정조 22년 · 목
獻陵顯隆園行幸時軍令二月初二日出宮龍驤鳳煮亭小駐果川縣行宮晝停所自闕門三十里獻陵展謁親祭後宿所自果川縣行宮二十里初三日遠于川晝停所自陵所三十里龍仁縣宿所自遠于川晝停所二十里初四日顯隆園展謁親祭自龍仁縣宿所三十里以上一百三十里華城行宮宿所自園所二十里初五日華城行宮親臨試射初六日始興縣行宮晝停所自華城行宮四十里還宮自始興縣行宮二十三里
정조 22년 · 강
召見壯勇外使徐有隣定例堂上鄭民始壯勇內使金持默禮曹判書李時秀兵曹判書李祖源京畿監司李在學水原前留守趙心泰備局有司堂上李書九于便殿
정조 22년 · 강
獻陵顯隆園幸行時宗廟景慕宮告由命兼行於二月朔祭
정조 22년 · 목
禮曹判書李時秀啓言來二月初二日詣獻陵展謁親祭次詣顯隆園展謁親祭事命下矣宗廟景慕宮當有前期告由之節二月初一日朔祭兼行告由似合事宜從之
정조 22년 · 강
命隨駕服色及陵所陪祭時服色依昨年例爲之
정조 22년 · 목
禮曹判書李時秀啓言隨駕服色當依昨年例爲之陵所陪祭時服色亦依昨年例磨鍊乎從之
정조 22년 · 강
命留都百官隨駕至江頭落後各守本司
정조 22년 · 목
禮曹判書李時秀啓言今番幸行時留都百官隨駕至江頭落後各守本司亦依昨年例擧行乎從之
정조 22년 · 강
命今番行幸時侍衛及御前前排壯勇衛駕前別抄駕後禁軍善騎隊斥堠伏兵挾輦軍禁軍先後廂馬步軍皆依昨年例爲之而陵所經宿時軍兵加哨數訓局步軍定例所在二哨禁將兼察代領與馬兵一哨率領餘軍訓局三哨禁營一哨陵所環圍時都領壯營京鄕步軍十二哨善騎隊一哨壯勇大將都領親軍衛別軍官八十人步軍五哨外使領率禁軍則一番隨駕
정조 22년 · 목
兵曹判書李祖源啓言昨年章陵顯隆園展謁時侍衛及御前前排壯勇衛駕前別抄駕後禁軍善騎隊斥堠伏兵竝依園幸定例磨鍊其餘則比定例挾輦軍加二十名禁軍加五十人先廂馬步軍各加一哨壯勇營京鄕軍以十一哨磨鍊四哨爲後廂七哨大將率領與先廂大將臨時待下敎互爲先廂矣今番則何以擧行乎敎以皆依昨年例爲之今番則陵所經宿隨駕軍兵宜加哨數訓局步軍定例所在二哨禁衛大將兼察代領與馬兵一哨率領餘軍訓局三哨禁營一哨陵所環衛時都領壯營京鄕步軍十二哨善騎隊二哨壯勇大將都領外營信地左右列親軍衛別軍官八十人步軍五哨外使率領而禁軍則一番隨駕
정조 22년 · 강
命今年隨駕時先後廂依昨年例爲之
정조 22년 · 목
兵曹判書李祖源啓言今年隨駕營卽禁衛營而禁將都領訓局軍事命下矣先後廂何營擧行乎敎以亦依昨年例爲之
정조 22년 · 강
命總戎使趙心泰壯營兼察壯勇大將金持默總使兼察
정조 22년 · 목
敎曰壯勇大將筋力足以領軍往來乎壯勇大將金持默曰臣雖衰病義重陪扈何敢言私乎敎以然則壯營則總戎使兼察代領卿則總使兼察代嶺通化門外留駐
정조 22년 · 강
命訓將兼察禁營率本營餘軍禁營馬步軍留陣御營大將則留營
정조 22년 · 목
兵曹判書李祖源啓言訓局隨駕事命下矣何營留陣乎敎以訓鍊大將率本營餘軍禁營馬步軍兼察禁將留陣祖源曰訓鍊大將旣兼察留陣御營大將則留營乎從之
정조 22년 · 강
命壯勇大將兼察總戎使通化門外留駐時以御營餘軍三哨除出與總戎廳標下率領
정조 22년 · 목
兵曹判書李祖源啓言壯勇大將以兼總戎使通化門外留駐事命下矣以何營餘軍幾哨除出率領乎敎以御營餘軍三哨除出與總廳標下率領
정조 22년 · 강
命總使兼察之壯勇大將金持默壯勇兼察之總戎使趙心泰訓局軍代領之禁衛大將徐有大禁營兼察之訓鍊大將李敬懋竝行幸時前期數日牌招聽傳敎
정조 22년 · 목
都承旨李晩秀啓言壯勇大將總戎使兼察總戎使壯勇大將代領而禁將兼察代領訓局軍事命下矣壯勇大將金持默總戎使趙心泰禁衛大將徐有大請卽爲牌招聽傳敎敎以前期數日與兼察禁營之訓將牌招聽傳敎
정조 22년 · 강
命出還宮時先後廂留陣大將率訓局馬步軍隨駕禁軍挾輦軍亦以留營軍磨鍊到江頭落後入來幷依昨年例爲之
정조 22년 · 목
兵曹判書李祖源啓言出還宮時前排近年連因下敎令訓局待令先後廂則以留都軍兵磨鍊而昨年有留陣禁衛大將率訓局步軍五哨馬軍二哨隨駕禁軍一百挾輦軍一百名亦以留營軍磨鍊而到江頭落後入來還宮時亦依此擧行矣今番則何以爲之乎敎以依昨年例爲之
정조 22년 · 강
命陵所設布帳訓禁兩營以餘軍前期出去爲之而兼用於環圍虎網子則令畿伯考例明日來待
정조 22년 · 목
兵曹判書李祖源啓言陵所設布帳隨駕營擧行虎網子畿營擧行事請分付敎以設布帳則訓禁兩營合力爲之以兩營餘軍前期出去使用而環衛時兼用虎網則令畿伯更爲考例明日來待
정조 22년 · 강
命訓禁兩營餘軍環衛布城外待信箭解嚴撤布帳入來
정조 22년 · 목
兵曹判書李祖源啓言兩營餘軍旣兼環衛於布城外大駕自陵所進發後請待信箭解嚴使之撤布帳入來從之
정조 22년 · 강
命自陵所詣園所時晝停所及道路發遣事知看審事幷置之依昨年例只令畿伯擧行
정조 22년 · 목
兵曹判書李祖源啓言自陵所詣園所時晝停所及道路當爲發遣事知看審而昨秋行幸時置之令畿營報來擧行矣今番則何以爲之從之敎以竝與兵曹郞廳依昨年例除之只令畿伯擧行
정조 22년 · 강
命部字內只設斥堠自鷺梁至陵所園所斥堠伏兵壯勇外營及廣州府各隨地方擧行傳語軍只部字內排立隨駕馬步軍前期一日先詣鷺梁聚待外方斥堠伏兵依昨年例從略爲之
정조 22년 · 목
兵曹判書李祖源啓言部字內伏兵除之只設斥堠自鷺梁越邊陵所園所至斥堠伏兵壯勇外營廣州府各隨地方擧行傳語軍只部字內排立隨駕各營馬步軍前期一日先詣鷺梁各其信地聚待矣請今亦依此磨鍊從之敎以外方斥堠伏兵名數依昨年例從略爲之
정조 22년 · 강
命華城行宮環衛以本府所在壯勇鄕軍一哨安山壯勇鄕軍一哨臨時調發擧行
정조 22년 · 목
壯勇外使徐有隣啓言今番行幸時華城行宮環衛以本府所在壯勇鄕軍一哨安山壯勇鄕軍一哨則請臨時調發預爲擧行從之
정조 22년 · 강
命今番陵幸時各司隨駕諸凡擧行依昨年章陵行幸例爲之
정조 22년 · 목
定例堂上鄭民始李時秀啓言今番陵幸兼行園行事命下矣各司隨駕諸凡擧行一依昨年章陵行幸例擧行乎從之
정조 22년 · 강
命隨駕宣傳官四員內吹十九名依例加數磨鍊各站蒭豆畿營擧行自園所至始興站柴草契擧行留都狀啓出付留陣營擧行而華城境則從撥路馳啓各司盤纏勿爲磨鍊而內外營軍兵詣園所後糧米外整理所上下自果川至龍仁殿座燭行路燭都授於排設房
정조 22년 · 목
定例堂上鄭民始等啓言隨駕宣傳官四員內吹十九名依例加數磨鍊各站蒭豆自畿營擧行而自園所至始興站柴草契依例擧行留都所狀啓依例出付留陣營擧行而華城境以後從撥路馳啓今番以陵幸例擧行各司各營盤纏勿爲磨鍊而內外營軍兵詣園所後糧米自外整理所上下道路日傘事知兼行自果川至龍仁殿座燭行路燭貢人勿爲待令都授於排設房竝依昨年例爲之乎從之
정조 22년 · 강
命耆社諸臣依昨年例隨駕官中勿爲磨鍊而整理使戶判則先詣龍仁到陵所參班後落後留都令次堂隨駕
정조 22년 · 목
定例堂上鄭民始等啓言耆老諸臣隨駕官中勿爲磨鍊事有昨年之例而六曹長官中有耆社之臣何以爲之乎敎以依昨年例爲之整理使則判堂從便先詣龍仁到陵所參班後落後留都令次堂隨駕
정조 22년 · 강
命兵曹總府留都堂郞依園幸時例守宮漢城府堂郞隨駕及禁府導駕依昨年例置之銀印諭書差備園幸時仍爲隨駕
정조 22년 · 목
定例堂上鄭民始等啓言兵曹總府留都堂郞竝依園幸時例守宮漢城府堂郞隨駕及禁府導駕依昨年例置之銀印諭書差備園幸時仍爲隨駕乎從之
정조 22년 · 강
命各站下馬路臺置之
정조 22년 · 목
定例堂上鄭民始等啓言各站下馬路臺依例擧行乎敎以置之
정조 22년 · 강
命傳語軍置之塘馬以訓局馬兵擧行
정조 22년 · 목
定例堂上鄭民始等啓言傳語軍置之塘馬以訓局馬兵擧行亦依昨年例擧行乎從之
정조 22년 · 강
命自果川至龍仁置間塘
정조 22년 · 목
定例堂上鄭民始等啓言自果川至龍仁當有間塘亦依昨年例磨鍊擧行乎從之
정조 22년 · 강
命隨駕官帶隸以陵幸例加數帶去至龍仁落後
정조 22년 · 목
定例堂上鄭民始等啓言隨駕官帶隸請依昨年例以陵幸例量宜加數帶去至龍仁落後從之
정조 22년 · 강
命招搖旗只隨駕營待令而龍虎營則置之舟橋迎接以小軍物擧行
정조 22년 · 목
定例堂上鄭民始等啓言招搖旗只隨駕營待令而龍虎營置之舟橋迎接以小軍物擧行亦依昨年例爲之乎從之
정조 22년 · 강
命宿所禁火待令有廳軍官依昨年例置之
정조 22년 · 목
定例堂上鄭民始等啓言宿所禁火待令有廳軍官昨年因下敎置之今番亦依此擧行乎從之
정조 22년 · 강
命工曹郞廳以兼春秋郞廳兼進通禮院官員只五員隨駕
정조 22년 · 목
定例堂上鄭民始等啓言昨年工曹郞廳以兼春秋郞廳兼進通禮院官員依園幸定例只五員隨駕矣今番亦依此擧行乎從之
정조 22년 · 강
命今番幸行時各道道臣勿爲境上出待
정조 22년 · 목
定例堂上鄭民始等啓言今番行幸時各道道臣境上出待何以爲之乎敎以勿令出待
정조 22년 · 강
命司僕內外寺入把馬依昨年秋幸時例比定例略爲加數磨鍊
정조 22년 · 목
司僕提調李時秀啓言司僕內外寺入把馬單子今當修整入啓矣昨年秋幸時比定例略有加數今番亦依此磨鍊乎從之
정조 22년 · 강
命陵所行禮時司僕判官玉轎陪進親祭罷後仍爲陪玉轎落後
정조 22년 · 목
司僕提調李時秀啓言陵所行禮時玉轎當爲陪進本寺判官請依昨年例隨駕親祭後使之仍爲陪玉轎落後還都從之
정조 22년 · 강
命行幸時旗軍洗馬依例爲之
정조 22년 · 목
司僕提調李時秀啓言今番行幸日字尙有多日旗軍洗馬依例擧行乎從之
정조 22년 · 강
命今番行幸時各務差使員依昨年例爲之
정조 22년 · 목
京畿監司李在學啓言今此陵幸時各務差使員當依例差出擧行故敢達矣敎以依昨年例爲之
정조 22년 · 강
命今番行幸時諸邑分辦依昨年例爲之而陵所分辦則從近年最少例爲之
정조 22년 · 목
京畿監司李在學啓言諸邑分辦當參考各年陵幸事例磨鍊擧行乎敎以依昨年例而陵所分辦則從近年最少例爲之
정조 22년 · 강
命陵幸時各邑日下雉鮮之封進依昨年例除之
정조 22년 · 목
京畿監司李在學啓言自前陵幸時各邑日下雉鮮之封進乃是事例也今番亦當依例擧行乎敎以亦依昨年例除之
정조 22년 · 강
命龍仁前縣令丁遇泰仍任當日辭朝時任縣令見窠口傳單付
정조 22년 · 목
京畿監司李在學啓言今番陵幸時龍仁縣當爲宿所站矣治道修橋及凡諸擧行多有時急之事而前縣令丁遇泰頗爲熟習而才已瓜遞時縣令林弘遠到任屬耳易致生疏本縣事極可悶故敢達矣敎以前縣令丁遇泰仍任時縣令見窠口傳單付○敎曰龍仁縣令丁遇泰當日辭朝
정조 22년 · 목
因留都大臣取稟有是命
정조 22년 · 강
以李漢豊爲舟師大將金載瓉爲守宮大將
정조 22년 · 강
遞掌令尹寅基以吳泰彥代之前望也
정조 22년 · 강
遞差弘文提學閔鍾顯以李秉鼎代之前望也尋因違召命實職右參贊許遞
정조 22년 · 목
敎以當該提學遞差前望單子入之待下批牌招人日製試所進去○秉鼎再違召政院以人日製命下之後不卽承膺所當更請牌招而以一日三牌啓稟敎以更爲牌招使之斯速膺命○秉鼎又違召敎以處義過矣更爲牌招而廉隅亦不可不顧實職許遞俾伸情勢仍令該曹口傳付軍職
정조 22년 · 강
命臺諫有闕政事明日爲之
정조 22년 · 강
命來十一日專經文臣殿講來月更稟
정조 22년 · 강
命來十一日朝參爲之輪對當次人受點後日次待令
정조 22년 · 강
召見京畿監司李在學于便殿
정조 22년 · 강
命陵所經宿時設虎網依例擧行依先朝下敎勿煩民力爲之仍命昨年駕過十邑今年駕過諸邑凡係分辦拔之
정조 22년 · 목
京畿監司李在學啓言陵所設虎網事有更考前例以稟之命矣謹考謄錄則陵所經宿時設虎網自是事例而戊子本陵幸行時亦爲之矣請今亦依例擧行從之敎以依先朝下敎勿煩民力爲之事嚴飭各邑而昨年駕過十邑今年駕過諸邑凡係分辦拔之
정조 22년 · 강
命兼察壯勇大將與兼察總戎使今日出牌
정조 22년 · 목
承旨李晩秀啓言今番幸行時各營兼察大將前期數日牌招聽傳敎事命下矣壯勇營則本營鄕軍及外營軍兵調發等節自多先期擧行之事而臨時兼察恐有窘束之慮何以爲之乎敎以與兼察總戎使今日出牌
정조 22년 · 목
敎曰未肅拜掌令許遞
정조 22년 · 강
以林弘遠單付陽川縣令口傳也
정조 22년 · 강
還給兵曹判書李祖源疏推捧納承旨李海愚
정조 22년 · 목
疏略曰卽聞大臣以正輦陪添布事有囚禁該吏之擧噫臣本愚暗不解事之入耳料布增減自有法式而徒知渠輩之名係莫重罔念曹例之難容闊狹未及周思容易稍食到今大僚示警始覺錯謬臣之不能事事卽此益著伏乞亟遞臣本兵之任敎曰大臣之囚吏在自反之如何焉敢張皇疏引有若分疏然乎原疏還給捧納承旨推考
정조 22년 · 강
弘文提學李秉鼎陳疏賜批仍命牌招
정조 22년 · 목
疏略曰臣伏承文垣新除諭之以試所進去申之以斯速膺命天牌絡續光寵赫然殿下謂臣今日情踪尙可以擬議於官職去就耶嗚呼臣罪可勝言哉一自己酉秋冒犯死罪之後怵畏懸法旣未能碎首文陛眷係隆恩又未能竄身窮谷此是臣之罪也區區自靖之圖惟在於斂避權要粗表忱誠而甲寅冒出縱緣辭敎之非常昨春復膺殆若宿趼之固有不自量度冒當睢盱平素秉執蕩然壞盡此又臣之罪也進不得盡人臣之常分退不得全匹夫之微諒則惟當臨政審愼律已砥礪無陷不韙之目仰累則哲之明而願臣蹤跡甚孤骨體不媚狂愚顚妄無挾自恃言則率口事則信心終始執滯之見虛地受疑一二副急之擬過境生尤率是以行無往非咎鬼車市虎不勝紛紛此又臣之罪也矧彼臺官於臣初無纖芥宿怨則彈而又彈極口劫辱必欲汚衊臣屠滅臣而乃已者此豈臺官之本心哉直由臣命運多舛墻壁靡依最易擠陷故耳且其滿紙叫嚷全事架鑿驟看雖極憯毒細究太沒把捉以此辱人人孰得免臣雖奊詬更安忍切切卞理重貽朝廷之羞而惟是中心悲悼者則有之噫士爲知己者死雖於敵以下猶然況臣之於君乎臣之從前受恩與天無極而昨夏華袞千古罕比適値臣待罪銓地之日猥伏蒙不負所知之敎固宜銘肝鏤骨感激忘死一政一望克敬克謹而秪緣臣不忠無狀冥迷愚暗窹寐感載之忱畢竟辜負而止於是乎臣之罪上通于天矣嗚呼天地至仁父母孔通唐臣韓愈所謂苟非陛下哀之憐之孰肯爲臣言者可謂寫出臣寸寸腔血倘蒙聖明哀臣憐臣不令置臣於人鬼莫卞之中則臣雖卽日滅死更無餘感蚤夜顒祝惟在於此且臣母病添谻情理煼灼伏乞特許臣前疏所請下臣司敗嚴覈重勘仍命永刊臣姓名於朝籍俾得以退守本分避遠駭機將護老母臣治疏將上之際又伏見傳敎下者謂臣處義之過念臣廉隅之重解實職而俾伸情勢付軍銜而申命牌召慰勉備至聖眷縱紆於拯拔臣身已墜於阬塹今雖百回洗濯萬般陶鑄終無以滌其汚而補其缺惟有斷置餘生矢心自廢然後煩言不達於黈纊殘骸庶保於桑楡最是君恩莫報明時便訣爲臣不瞑之恨而命之窮矣亦復何哉只願世世生生爲犬爲馬少酬萬萬分之一而已批以親年之篤老而公餘無非看護之日曾所知之者卿其勿辭卽爲入來受題○敎曰弘文提學批下卽爲牌招諸生之來待已至經宿國體所在豈可一味逡巡乎牌去來嚴飭
정조 22년 · 강
命黃州牧使宋守淵改差
정조 22년 · 목
吏曹啓言黃州牧使宋守淵催促下送後草記事命下矣該牧使處卽日發行之意屢度催促則以爲素患風眩之症當寒添劇萬無作行之望云何以爲之敎以聞是實病云改差今日政差代
정조 22년 · 강
有政吏曹判書沈煥之進
정조 22년 · 목
以徐邁修爲大司憲李魯春爲應敎尹羽烈爲校理李顯默爲副校里尹行直爲修撰金銑爲副修撰趙鎭寬爲工曹判書吳泰彥爲利川府使金基厚爲黃州牧使
정조 22년 · 강
命利川府使吳泰彥除朝辭赴任
정조 22년 · 강
命未下直守令皆令明日辭朝
정조 22년 · 강
命兼察諸將臣所佩符信皆於聽傳敎日換佩著爲式
정조 22년 · 목
因兼察總戎使金持默總戎使趙心泰所佩發兵符及屬邑兵符秪受事狀啓敎以領軍體重兼察諸將臣所佩符信皆於聽傳敎日換佩此後依此定式事載之該房故事各營謄錄
정조 22년 · 강
記注官金良倜以副護軍李城輔附奏馳啓命更爲傳諭後復路
정조 22년 · 목
良倜狀啓以爲臣伏奉聖諭傳諭于行副護軍李城輔所住處則以爲憲職筵銜近已次第許解隆天重地之施臣雖糜粉尙何報塞而復將講職屢乞恩遞其爲萬萬死罪以臣愚迷亦所自知而竊以爲此職未解之前則欺天重戾依然自在於身上將何以抗顏周旋於陪侍之列乎仍念講廳之儀雖非宮寮亦有參講之例竊冀朝廷改授人望俾臣猥隨其後則雖以草野中喑聾跛躃亦得以拭目延頸獲覩盛禮矣實是聖世之美事賤臣之大願也今則勤諭至於五降臣之罪戾於是益大將進伏都下恭俟鈇鉞之章而賤疾觸寒大添風眩宿症一倍沈篤實難擔曳作行王人來留已滿一旬尤爲惶戲罔措之至從前儒臣雖承偕來之敎或以從近啓行仰籲則旋寢成命況以如臣無似猥隨史官之行則乃以儒臣自居也此豈賤分之所敢當乎史官回還則謹當少俟病間卽速登程幸蒙許解職名亟收偕來之命以開請譴之路云臣伏承偕來之命姑爲仍留敎以卿欲進身則偕來史官之姑爲召還亦可卿其知此從速上來事爾其傳諭後復路
정조 22년 · 강
京畿監司李在學水原留守徐有隣以輦路田夫等蠲除之策馳啓
정조 22년 · 목
在學狀啓以爲前日祗受傳令內今年丈雪爲三十二官之民深喜其來麰之好熟爲兩都兩邑輦路之民此心不能休華留許下送傳令後錄書下卿亦與兩都留守及兩邑倅商議俾予心得以有稍弛之時大抵偏若者豈特掃雪而已此所以爲輦路民不能一日弛心者也以此知悉指一停當後形止別單以聞後每年三百六十日中冬六十日爲民事稍有一分弛慮之端迨此暇矣始專用力於書册間事而今年則寒威近年初見稍弛時輒有南風吹融皆云津永欲泮而近聞摘奸之說知銅雀津人畜之躓溺各別嚴飭使之檢察後勿敢如是而此際大雪盈尺亦可謂近年初見念又及於本府及廣果始等處輦路掃雪之弊昨有特下傳令觀此回啓別單果若是云爾則豈有實效本府若此則他邑可知爲民一念何處不切至於本府及輦路諸邑以其歲當迎駕之從勞民不一其端甚至掃雪之役而若楚萬狀爲八道民人則固喜其三白而爲輦路田夫則點雪飄空此心先及於呵凍呼寒叉手頓足之狀若列目中忍住不得不得不發送摘奸之行今年屢次雪下民輒不待官令老者弱者男丁女丁無不擁篲執箒遍滿路上云而問其寒則曰到骨問其價則曰不受聞此之後豈有便處煖堗之心乎御所之竈特減每日一束之柴以謝輦路之民特以錢貫付撥分給役丁而撥去之時卽役過之後未免不給而空還設或給之近於小惠徒長癡習以端本之政昨日別差內營將校申諭於卿本府則雖遵令擧行廣州及兩邑擧行之如何又未可知況雖欲給饒氣與禦寒之需別無區劃之物則亦非事事不侵經用之本意否則雖不番番給價若於有田夫處別有蠲除之擧則無論掃雪與治道渠輩似皆樂赴須與廣留及兩邑倅爛漫商議指一定式啓聞事傳令臣於祗受後輦路田夫等蠲除之方與兩都留守及兩邑倅往復相議指一停當後登聞之意已爲別單馳啓兩都則發遣臣營褊禆屢回往復兩邑則卽令該倅馳進謹以傳令內辭意詳細面諭而更使詳探民情指一報來水原留守徐有隣以爲凡民役有身布戶徭結稅而本府則身布非但班戶之參錯亦有立役軍兵之不爲納布者故蠲除之政無以均施戶徭則一戶一鷄數甚零星而其中亦多應免者則其爲不均與身布無異當以田之所出蠲減而多般商確給復一款最爲良策故計其步數及結卜酌量均分於各其田夫等處一依遷徏復戶例施行之意論列狀請計料廣州留守洪檍以爲戶役則本府元無徵斂之例身役則移此充彼之際反有偏若之弊以結役分數減給最似得宜而亦係經費故以本府治道錢條之備置者量宜磨鍊以防面里烟軍之役成出節目以爲永久之圖爲宜始興縣令鄭致綏牒呈內蠲惠之方當以身戶結三役中參量停當而以身役言之則田夫之中不惟班戶之相錯當此軍丁極艱之時實無移定之道以戶役言之則班戶及校吏驛卒各色正軍等應免之類十居七八或蠲或否亦非均惠之道以結役言之則田夫太半是幷作之類設有減給不歸於作者而至於班戶之無率丁者各其田邊道路初不掃治每使洞民替行則效勞者卽是洞民而蠲惠之歸於田主事甚無義況此田稅有關經費今若計其道里遠近較其田夫多寡參量給復掃雪治道使之擧行則實爲均惠之政而復戶亦係結稅此則自營門每年折價給代事甚便好果川縣監金履裕牒呈內田夫等若以身役蠲除則田夫之中或有役或無役無以均施戶役則本縣元無所收者若以田夫所耕之土蠲除結役則有關經費不敢輕議而本縣京主人站主人等例有權復所給此是結役中所出者也就此權復條稱數蠲給於田夫每年自營門從便區劃如給代之例則恐爲合宜云今此施惠之政旣是永久之圖則不可不十分商確務歸停當而給價一款之多所不便已有略陳於前日祗受別單中若論其實惠之所均及事面之所穩當則無過於蠲除一事而其所蠲除亦多掣礙之端以兩邑所報見之身役則班賤相雜旣不可均減軍丁極艱亦無以移定戶役則始興之或有或無果川之本無所收雖欲均蠲實無其路除却身戶兩役則當以結役爲歸而此亦有難便者田結所納旣係經用則以此蠲減有非仰體之道雖以兩邑路邊田畓結數論之始興境十九里爲十四結三十五負五束果川境十一里爲十五結七十四負八束始興之道里較加於果川而果川之結卜反多於始興者蓋以卜數多寡在於土品厚薄兩邑結數若是相懸則雖欲以此減給實有不均之歎田各有主則蠲惠之自歸田主勢所難免陳起不一則陳者之未蒙均施理所固然華城府之計步執卜酌量給復政與臣之愚見無甚參差而均施之道無過於此以兩邑里數步數先爲計量仍以結卜磨鍊則始興初終境十九里步數除却邑底及各處家前實爲六千三百七步果川初終境十一里步數除却鷺梁及各處家前實爲三千一百八十七步若以道路兩邊合而計之則兩邑步數爲一萬八千九百八十八步而每十五步各一負式磨鍊計數則始興爲八結四十一負果川爲四結二十五負兩邑結數合爲十二結六十六負今依本邑免稅例每結代錢八兩式酌定分俵於各其田夫等處一如復戶例使之年年受食則多寡得宜事面便好而復戶區劃亦關經用凡係公穀公貨有不敢遽然仰請第伏念道內各邑壬子貿租之設置專爲園幸時各樣需用而每年耗條之作錢者量入爲出頗有剩餘今此兩邑復戶十二結六十六負代錢一百一兩二錢八分就此劃給則在民有給復之實而惠澤均沾在公無掣肘之端而經費不損以此定式未知何如論列馳啓恭俟處分所下傳令內旣伏承兩都兩邑商議停當之敎而今此兩邑給復之事與華城府自歸一例廣州府治道錢之劃給者雖無給復之名而其實則亦與給復無異往復停當後枚擧馳啓○有隣狀啓以爲祗受前日傳令傳令與畿營所下傳令同繼又伏見京畿觀察使李在學奉傳令文移者謹依傳令內辭意廣州及始興果川或移或關往復商量廣州回移及始興果川牒報竝同畿伯狀啓而凡民之役其名有三身布戶徭結稅是也今以本府民情事勢採探講究則身布則非但班戶參錯其間立役軍兵亦有不納布者則蠲除之澤將有或及或不及之歎戶徭則設令蠲除不過一戶一鷄數甚零星其中亦有應免者則其爲不均與身布無異力役旣係田夫當以田之所出蠲減而田有主者又有作者作者之勞主者之蠲已涉無義且歲有豐歉陳起不一起者有所受陳者無所施要之不均則一也如欲使人人遍沾歲歲不違長短有分數勞勩有差等則莫如給復之爲良策而若其均及之道亶在於計步磨鍊臣謹從境內輦路逐里解步則自遲遲峴至逌瞻峴火巢境三十五里步數爲一萬二千六百步而其中除却城內及各處家前二千四百四十三步則實數爲一萬一百五十七步而通計路之兩邊田夫所當之數則當爲二萬三百十四步仍以每十五步給復一負酌量叩籌則結數合爲十二結五十四負二束以此結數計步均俵於各其田夫其所受食之方一依遷徙復戶例施行則給復與減稅其名雖殊出於田則一般而治道用儲置之例亦寓於其中實爲便當而無論多少有關經費不敢自下仰請臚例馳啓恭俟處分廣州府之烟役給代事例邑各不同磨鍊不必純同至於始興果川之給復充代與臣府大同小異依此施行亦合事宜
정조 22년 · 강
御營廳以箭串場內捉虎軍出送啓
정조 22년 · 목
該廳啓言依下敎箭串場內捉虎次本廳山行軍五十名定將校率領今日出送
정조 22년 · 강
行諸承旨持公事入侍于誠正閣
정조 22년 · 강
罷弘文提學李秉鼎職以閔鍾顯代之前望也命入來受題卽爲開場
정조 22년 · 목
秉鼎連違召敎以國體所在不可無飭弘文提學李秉鼎罷職○敎曰諸生之等侍已至信宿豈有如許事面乎弘文提學未差之代前望單子入之侍下批牌招使之入來受題以爲卽爲開場之地先進去後謝恩
정조 22년 · 강
以閔鍾顯爲同成均口傳也
정조 22년 · 목
承旨沈晉賢啓言人日製試取時泮堂當爲進去而同成均沈煥之大司成李義弼俱有身病同成均一員未差何以爲之敎以未差同成均令該曹口傳差出使之進去
정조 22년 · 목
以勿觀雜書恐分精神爲賦題命左承旨持此御題與弘文提學偕往泮宮試取以來
정조 22년 · 목
承旨沈晉賢啓言啓本措辭自有格例而今此全羅監司李得臣啓本中身病等語張皇爲說事甚未安請推考從之
정조 22년 · 강
命諸將臣兼察換佩時總帥則密符權佩事兼總帥處有旨成送
정조 22년 · 목
承旨李肇源啓言此後諸將臣兼察時換佩符信事今旣定式矣各營將臣所佩命召虎符及大將牌傳令牌自當換佩後修正密匣而至於總戎使所援密符則旣有諭書有難循例換佩何以爲之敎以權佩之意兼總帥處有旨成送
정조 22년 · 강
命此後監試照訖試所進排筆枝進去史官以實入踏印甘結武試所筆枝濫捧之弊使臺監檢飭仍令上直試官眼同成送踏印甘結
정조 22년 · 목
承旨李肇源啓言因備局草記批旨有照訖試所進去史官多犯首犯之人拿處之命矣招致昨年進去史官査問則以爲試所進排筆枝四所每日所入四十柄開場二十日當爲八百餘柄而初無成給甘結之例云若論不飭之罪則均有其責而首犯多犯一款無以指的現告此後進去史官以實入踏印甘結至於武試所筆枝濫捧之弊則此後依筵敎使臺監檢飭仍令上直之試官一員眼同成送踏印甘結俾無如前襲謬之弊似好矣從之敎以然則此後申明嚴飭
정조 22년 · 강
召見下直防禦使守令于誠正閣
정조 22년 · 강
召見定例堂上徐龍輔于便殿
정조 22년 · 강
命園幸時留陣禁衛營兼察大將李敬懋以先廂江頭隨駕時留陣令該營都提調代領而從事官發牌聽傳敎留營御營大將李漢豊以舟師大將出去時留營令該中軍權領
정조 22년 · 목
定例堂上徐龍輔啓言今此園幸時留陣禁衛營兼察大將李敬懋以先廂江頭隨駕留營御營大將李漢豊以舟師大將前期出去矣在前如此之時有他大將或中軍代領之例今番則何以爲之敎以留陣則禁營都提調代領留營則該中軍權領○承旨李海愚啓言禁衛營留陣都提調代領事命下矣在前如此之時有都提調命招之例有從事官發牌聽傳敎之例今番則何以爲之敎以從事官發牌聽傳敎
정조 22년 · 강
命園幸出還官時留都大臣於鍾街前路都領柢迎
정조 22년 · 목
定例堂上徐龍輔啓言禁衛都提調旣兼留都大臣東郊動駕出還宮時留都大臣有進住梨峴西路留陣陣頭柢迎之例今亦依此例鍾街前路都嶺柢迎似好矣從之
정조 22년 · 강
命前御將李邦一權察左右捕將
정조 22년 · 목
定例堂上徐龍輔啓言右捕盜大將趙心泰以壯勇兼察大將隨駕左捕盜大將柳孝源以禁軍別將隨駕矣在前如此之時有曾經大將權察之例今番則以何大將權察乎敎以前御將李邦一權察○承旨李海愚啓言左右捕盜大將前御將李邦一權察事命下矣請牌招聽傳敎從之
정조 22년 · 강
命龍仁縣宿所墻垣修築設布帳及虎網子置之
정조 22년 · 목
定例堂上徐龍輔啓言龍仁縣宿所設布帳虎網子何以爲之敎以墻垣修築布帳虎網子置之
정조 22년 · 강
命禁軍一番隨駕時番將一員依昨年例率領隨駕
정조 22년 · 목
定例堂上徐龍輔啓言禁軍一番隨駕矣番將一員請依昨年例率領隨駕從之
정조 22년 · 강
順陵正朝祭獻官金燨以局內斫木書啓命令畿伯嚴治下屬狀聞
정조 22년 · 목
燨書啓以爲正朝行祭後局內巡山則有松木二株斫根敎以令畿伯嚴治下屬狀聞
정조 22년 · 강
命禁衛都提調洪樂性御營都提調金履素相換遞都總管趙鎭寬副總管尹弼秉以李聖圭洪明浩爲都總管李鎭復爲副總管竝口傳也
정조 22년 · 목
因明政門朝參時寶劍望筒敎以其中有實職人許遞與未差之代令該曹口傳差出待下批牌招察任
정조 22년 · 강
遞刑曹判書趙心泰以趙尙鎭代之前望也
정조 22년 · 목
因該曹坐不坐單子敎以判堂領軍隨駕許遞前望單子入之待下批牌招察任
정조 22년 · 강
遞應敎李魯春校理尹羽烈副校理柳相祚李顯默修撰尹行直副修撰金銑以李翊模爲應敎韓用鐸爲副應敎徐有聞尹益烈爲校理李羲甲林漢浩爲副校理金近淳尹悌東爲修撰趙德潤韓致應爲副修撰竝前望也尋遞用鐸近淳
정조 22년 · 목
政院以羽烈顯默違召魯春相祚行直銑俱在外玉堂上下番俱空請未差之代今日政差出牌招入直啓敎以在外及衆所共知情勢人許遞與未差之代前望單子入之待下批牌招入直○政院以有聞前任龍岡縣令解由未出啓敎以勿拘用鐸近淳違召也
정조 22년 · 강
科次人日製試券于便殿命賦居首進士李鎭華直赴會試之次進士任履周給二分次上儒生施賞
정조 22년 · 목
政院以人日製儒生收券一百十張入門一百三十三人啓命科次入侍考券訖敎曰人日製賦三下一居首進士李鎭華直赴會試之次三下進士任履周給二分次上生員趙晉和進士金聖球韓象洪各紙一卷賜給
정조 22년 · 강
命醴泉郡守權偗星州牧使尹光垂使之拿來尙州牧使金在淳善山府使尹文東分揀
정조 22년 · 목
義禁府啓言頃因全羅監司李得臣狀啓咸悅前縣監權偗全州前判官尹光垂畢捧糴後使之報來待更關拿囚事命下矣卽接慶尙監司李亨元牒報則偗光垂該邑還上已畢捧云請依前草記拿來允之敎以一刻曠官可悶捧供之前亦難徑決使之星火就囚以爲從速出場之地○又啓言頃因前藥房提調沈煥之所啓尙州牧使金在淳善山府使尹文東待畢捧糴拿來事命下矣卽接慶尙監司李亨元牒報則在淳文東該邑還上今纔畢捧云請依前草記拿來敎以此時民事格例在所闊略分揀
정조 22년 · 강
命金吾時囚曺允彥議處
정조 22년 · 목
義禁府啓言保放罪人曺允彥還囚捧供以入○允彥原情以爲渠待罪長連縣時本縣定配罪人李載卜去乙卯二月分忽地逃去卽爲定將差移文於其所居法聖鎭捉還矣居半歲忽又逃去故更卽移文於法聖鎭則以其病重其異姓四寸姜哥姑先以載卜之差病問代身捉來姑爲留置罪人吳重煥又忽逃去卽爲定將差移文於其所居淸州牧以爲捉送則重煥初不還家捉來其同姓四寸星煥以爲捧授之地故亦爲許留而多般跟捕之際適値他邑相換竝未及捉還亦未能報營莫非渠愚迷所致萬死猶輕云所當請刑曾經都總都事請議處允之敎以判堂在試所令次堂議處區別功議勘放後草記
정조 22년 · 강
戶曹賑恤廳以貧寒宗室子女婚葬需扶助啓
정조 22년 · 목
該曹啓言今年內貧寒宗室子婚扶助數別單書入○別單順悌君炟第二子婚扶助米一石木二疋錢四兩○該廳啓言今年內貧寒宗室子女葬時顧恤數別單書入○別單凝善君爔子西淸君煋二子順義君烜女各葬需米一石木二疋錢四兩
정조 22년 · 강
禮曹以宗廟永寧殿春奉審有頉處修改啓
정조 22년 · 목
該曹啓言宗廟第一室內面帳第二室靑蓋綃第三室神榻下地衣第四室神榻下地衣紅蓋綃床下東邊地衣第五室東邊柱下地衣第六室王后第三位椅子漆第七室神榻褥下席第八室神榻褥上席東邊隔簾南邊縇外朱簾縇第九室內面帳西邊翼帳內座面紙東邊柱下地衣第十室紅蓋綃外朱簾東道里第十一室神榻下地衣第十二室外朱簾東道里第十三室神榻下地衣東邊隔簾左右縇第十四室神榻褥上席永寧殿第二室王后位櫝淨巾第三室外朱簾絡纓第四室東邊蓋機下地衣第五室西邊紅木帳第六室大王位櫝淨巾東邊隔簾南邊縇紅蓋綃第七室王后位櫝淨巾第八室內面帳靑蓋綃床前地衣第九室床下西邊地衣第十室東邊隔簾絡纓西邊翼帳外朱簾東邊縇第十一室西邊外面帳內座面紙外朱簾東道里第十二室王后位櫝淨巾西邊中面帳床後東邊地衣奉審有頉修改吉日令日官推擇則今二月二十一日卯時爲吉云以此日時擧行而宗廟自第一室至第十四室先告事由祭同月二十日寒食祭享兼行祝文中措辭添入永寧殿自第一室至第十二室告由祭同日設行而第一室雖無頉處同奉一殿之內告由祭一體設行永禧殿室內景慕宮室內旣無頉處告由之節不爲磨鍊有頉物種請令各該司措備修改亦令繕工監別定監役官擧行允之
정조 22년 · 강
廣州留守洪檍以本府所在乙卯整理穀自今屬之常賑穀通融糶糴馳啓
정조 22년 · 목
該留守狀啓以爲謹依備邊司關臣府所在乙卯整理穀租一百十九石十一斗八升五合自今爲始屬之常賑穀通融糶糴緣由馳啓
정조 22년 · 강
廣州留守洪檍以本府所在修城整理穀自今換名移錄於備局句管穀馳啓
정조 22년 · 목
該留守狀啓以爲謹依備邊司關臣府所在華城修城整理穀大米三石春牟六十石自今爲始換名移錄於備局句管穀緣由馳啓
정조 22년 · 강
左議政蔡濟恭陳箚賜批仍命遣史官傳諭
정조 22년 · 목
箚略曰臣老而不死顚錯昏耗言脫於口便爲淸朝笑侮之囮一番自列輒犯一番瀆擾無恥雖屬臣身無嚴獨不爲邦憲之難赦乎自念身計良亦窮且慽矣昨伏見憲臣之疏以臣前日請譴申大尹事大加非斥臣之伊日奏達一則附有懷必陳一則爲懲貪勵俗或冀一分有補於國家刑政人見之參差不同至於如此臣不必費了辭說以傷事面至於論及廟堂覆啓之如何者雖由於臣之得見啓草在於已徹之後雖有鄙見無以回旋之致而此非大事語次提及臣亦不知其是誠何心聖敎中左相必悔之不特明見臣方寸亦所以戒飭日後莊誦感泣而已至若兵判薦望之混及外補重臣銓曹之爲受薦來也以前望人懸有無故以納例也而伊時完伯名下無所懸錄臣亦神耗未能省覺循例呼薦而已日前華城退食之際右揆始因人有聞言及於臣臣乃覺其做錯大矣理宜陳箚以列而時日已久且値靜攝之際不可以此等語煩陳故故泯默欲待後日臺言之規警先發益增慚恧伏乞鐫削臣所帶相職改卜賢德批以備悉事實之各有段落卿須安心視事
정조 22년 · 강
命禁衛大將徐有大兼察總戎使
정조 22년 · 목
政院啓言總戎使金持默罷職事命下矣將兵之任不可無一刻兼察之人何以爲之敎以禁將兼察牌招聽傳敎
정조 22년 · 강
有政吏曹判書閔鍾顯參判李敬一進
정조 22년 · 목
因吏曹承旨有闕政事取稟敎以當日爲之○以蔡弘遠爲承旨兪漢寔爲顯陵參奉初仕也李湐爲永同縣監李書九爲江原監司
정조 22년 · 강
命威化島許民耕墾事置之
정조 22년 · 목
備局啓言因行上護軍鄭民始所啓批旨有令廟堂稟處之命矣該島許耕便否詳問於義州前府尹沈晉賢則土品之可墾府民之齋願果如重臣所奏而地勢平衍或値大水之年則不無全島浸渰之慮勿許民人入居但令春夏耕作秋穫而歸實爲便當云矣以地勢則與他沿江之土無異以邊禁則外此碁布之島相錯無端曠棄非不可惜而旣有被浸之慮難以築室而居則春夏耕作秋穫而歸終非長久之道且多疏虞之端請今姑置之允之
정조 22년 · 강
命京畿牟還以留庫條加分依狀請許施
정조 22년 · 목
備局啓言卽見京畿監司李在學狀啓則以爲本道牟還自來不敷每當春耕留庫中量宜加分後實數狀聞自是已行之例請令廟堂卽速稟處矣方當春耕種子分給不容少緩而本道牟還只以應分之數恐難排比請依狀請參量多寡卽速加分從實數追後狀聞之意分付允之
정조 22년 · 강
遞承旨洪明浩蔡弘遠以李晚秀李義直代之尋遞義直以韓光植代之竝前望也
정조 22년 · 목
敎曰都承旨許遞前望單子入之又敎曰未肅拜承旨許遞前望單子入之待下批與新除授都承旨待開門牌招○政院以義直年限已過啓命許遞前望單子入之
정조 22년 · 강
命承旨馳詣受香所奉審摘奸
정조 22년 · 강
召見奉審承旨魚用謙于便殿
정조 22년 · 강
命華城萬年堤始役日告后土祭時獻官下送大祝執事司儀以判官及兩差員衛將爲之
정조 22년 · 목
敎曰萬年堤始役吉日在再明其日曉頭先行告后土祭祭官則獻官當下送判官爲大祝兩差員爲執事衛將爲司儀行祭後狀聞事下諭留守
정조 22년 · 강
水原留守徐有隣以園底田土之入於火巢追後定界處價本以一千兩均排加給馳啓
정조 22년 · 목
該留守狀啓以爲園底田土之入於火巢追後定界與初相反處價本量宜加給事命下矣較量結數採探物情從最優例磨鍊以一千兩均排加給計料之意別單以聞○局內先買得田八十八石四斗三升落家垈田二十一石十九斗六升落竝入畓八石八斗三升落田畓竝價錢三千七百十二兩三錢初定火巢內田二百九十六石七斗四升落畓一百十三石十八斗四升落田畓竝價錢二萬三千四百九兩六錢內元價錢二萬一千二百八十一兩四錢五分加給錢二千一百二十八兩一錢五分因傳敎十分一加給再定火巢內田三十石十九斗八升落畓三十七石十斗落田畓竝價錢五千六百八十九兩三錢四分內元價錢四千五百九十六兩二錢八分加給錢一千九十三兩六分因傳敎壬子四月改踏驗追給三定火巢內田三十四石十斗三升落畓二十四石十一斗五升落田畓竝價錢四千五百十兩五錢四分內元價錢三千七百三十一兩九錢加給錢七百七十八兩六錢四分因傳敎壬子四月改踏驗追給四定火巢內田七十五石十四斗五升落畓五十六石三斗五升落田畓竝價錢八千七百九十二兩四錢五分內元價錢七千七百九十二兩四錢五分加給錢一千兩因傳敎戊午二月追給以上田五百二十五石十六斗三升落畓二百四十石十一斗七升落田畓竝價錢四萬六千一百十四兩二錢三分內元價錢四萬一千一百十四兩三錢八分加給錢四千九百九兩八錢五分
정조 22년 · 강
修撰尹悌東陳疏乞郡命下該曹稟處
정조 22년 · 목
吏曹啓言觀此修撰尹悌東上疏則以爲臣母今年八十有三癃痼轉甚滋補專賴滫瀡而臣謀生甚拙旣無供旨之資特命畀臣一小邑俾盡便養之方云許畀一邑俾遂便養之願允合於孝理之政請上裁從之
정조 22년 · 강
命總戎使姑勿出代
정조 22년 · 강
命時囚罪人金達淳罷職放送
정조 22년 · 강
命來十六日日次儒生殿講監試唱榜後更稟
정조 22년 · 목
政院以來十六日儒生殿講日次而英陵忌辰祭齋戒相値頉稟啓有是命
정조 22년 · 강
吏曹參判李敬一陳疏引義賜例批
정조 22년 · 목
疏略曰臣猥叨見職觸事昏憒兵判望受薦之時李得臣之爲譴補矇未覺得前望名下初不懸錄呼薦之時亦未提警大僚亦以此陳箚自引則臣以受薦擬望之人不可晏然冒據乞削臣職
정조 22년 · 강
正言金和鍾陳疏賜批
정조 22년 · 목
疏略曰夫臺閣之爲職耳目也血脈也謂之耳目則無論昏明聰塞其爲視聽之官一也謂之血脈則無論洪纖强弱其爲流通之氣同也故修養之道必爲之補嗇調和而不令障蔽壅閼也明矣臣竊伏覩近日臺閣之言議日漸昏塞歲益纖弱將無開廣振發之期此實由於群下之不能一心精白對揚聖德而竊恐禁條揭示一事有以致此而不能無憾於天地之大也伏惟殿下軫宵旰之憂恢山藪之量遇朝會則降諮訪之敎有災異則存警省之念絲綸屢降誠意藹蔚每以尊臺閣開言路爲第一義而獨於此禁條一段則殆同已行之例便成不刊之典矣前後言事之臣疏涷筵奏不止一再而殿下終靳允兪此實臣之所未解也夫古昔聖王之開懷納言也非謂其節節合理箇箇得當無一毫狂妄乖謬之失特以激昂之風在下用舍之權在上隨其所言稱量輕重可則採之否則置之而已顧何必懸法示象先事裁抑也耶其流之弊將使隄防都壞義理混淆下狃因循之習上貽獨運之勞而甚至於遠外聽聞不識聖意之攸在反以爲訑訑拒人則此實非細故而殿下將何以解其惑乎伏願聖明穆然留神毋以臣言爲已陳之芻狗而亟加採納特下明命以孚上下之情以絕臣民之惑焉噫朝著之上廉恥日喪臺閣之中公議不行苟且彌縫日以爲常而間或有自拔於流俗遇事直陳者則謗議橫生猜怒隨至畢竟罪臺官之論至發於大僚之筵奏吁亦異矣臣雖未知其指意輕重之屬在何處而風聞無追覈之義臺臣非置對之官則惟此罪臺臣一句語已失尊朝廷之道矣又況論斥之跡亦涉於嫌疑之地者乎臣竊爲之慨惜也批以設禁非得已也臺閣自可相可否爾其勿辭察職
정조 22년 · 강
命園幸時隨駕各營射放明日試取